Dennis Franz

Dennis Franz (født 28. oktober 1944 i Maywood i Illinois i USA) er en Emmy-prisvinnende, amerikansk skuespiller, best kjent for sine roller som røff politietterforsker i TV-seriene NYPD Blue og Hill Street Blues.

Liv og virke

Bakgrunn
Dennis Franz ble født i Maywood, en forstad til Chicago. Hans far var tysk immigrant, og både han og Franz' mor arbeidet i postverket. Han har to søstre, Marlene (født 1938) og Heidi (født 1935). Han tok utdannelse ved Southern Illinois University og ble umiddelbart innkalt til militæret. Han tjenestegjorde 11 måneder i Vietnam i en oppklaringsenhet under 82nd Airborne og 101st Airborne, og etter krigen led han i en periode av depresjoner. 

I 1972 fikk han plass i Chicagos Organic Theatre Company. Robert Altman oppdaget ham på en audition og fikk ham til å flytte til Los Angeles, der han ble medlem av Altmans teaterkompani.

Karriere
Franz er spesielt godt kjent for å spille politimenn. Det store gjennombruddet kom i TV-serien Hill Street Blues, der han hadde en gjesterolle som etterforsker Sal Benedetto i et par episoder, før han fikk en av hovedrollene som løytnant Norm Buntz. Det andre store gjennombruddet kom i TV-serien NYPD Blue, som etablerte Franz som en av USAs best likte karakterskuespillere. I begynnelsen av serien er Franz' figur «Andy Sipowicz» et alkoholisert og ufordragelig menneske, men gjennom seriens 12 sesonger skjer det en gradvis og dyp personutvikling. I 1993 ble Franz' figur rangert som nr. 31 av «Verdens beste TV-fedre gjennom tidene» i TV Guide. Etter at Jimmy Smits forlot serien overtok Franz som frontfigur, og med bakgrunn i seriens enorme seer- og kritikersuksess har det vært beskrevet som svært bemerkelsesverdig at en middelalderende antihelt som Franz kunne fronte serien alene.

Etter at NYPD Blue ble avsluttet etter tolv år, som en av USAs mest populære serier gjennom tidene, har Franz valgt å trekke seg tilbake. Han er gift med Joanie Zeck og har to barn, Tricia og Krista. Som hobbyer har han skigåing, golf og filantropi. Han har en hund som heter Bigelow. Franz er styremedlem i National Colorectal Cancer Research Alliance. 

Han har fått en stjerne på Hollywood Walk of Fame. Har fått fire Emmy-priser for sin deltagelse i NYPD Blue.

Filmografi (utvalg) 
 City of Angels (1998) … Nathaniel Messinger
 Mighty Ducks the Movie: The First Face-Off (1997) (stemme) … Captain Klegghorn 
 American Buffalo (1996) … Don «Donny» Dubrow
 Mighty Ducks (1996) (TV-serie) (stemme) … Captain Klegghorn
 Texas Justice (1995) … Richard «Racehorse» Haynes 
 Moment of Truth: Caught in the Crossfire (1994) … Gus Payne
 NYPD Blue (TV-serie, 1993) … Andy Sipowicz 
 In the Line of Duty: Siege at Marion (1992) … Bob Bryant
 N.Y.P.D. Mounted (1991) … Tony Spampatta
 Nasty Boys (TV-serie, 1990) … Stan Krieger (1990) 
 Die Hard 2 (1990) … Carmine Lorenzo
 The Package (1989) .... Milan Delich 
 Beverly Hills Buntz (TV-serie, 1987) … Norman Buntz 
 Deadly Messages (1985) … Max Lucas 
 Body Double (1984) .... Rubin
 Bay City Blues (TV-serie, 1983) … Angelo Carbone
 Hill Street Blues (1981) (TV-serie) … Sal Benedetto (1983)/Norman Buntz (1985–1987) 
 Psycho II (1983) … Warren Toomey
 Chicago Story (TV-serie, 1982) … Joe Gilland
 Blow Out (1981) … Manny Karp
 Chicago Story (1981) … Joe Gilland
 Popeye (1980) … Spike
 Kledd for mord (1980) … Marino

Referanser

Eksterne lenker 
 

Skuespillere fra USA
Hollywood Walk of Fame
Gjesteskuespillere i Simpsons
Emmy-vinnere
Personer fra USA av tysk opphav
Personer fra Chicago
Personer fra Maywood
Fødsler i 1944